SAUK gaan grondwethof toe oor omstrede bedryfshoofHlaudi Motsoeneng. Foto: SAUK Die SAUK het Vrydag gesê hy gaan die appèlhof in Bloemfontein se beslissing dat Hlaudi Motsoeneng, sy bedryfshoof, geskors moet word, in die grondwethof beveg. Die appèlhof het Donderdag beslis dat Motsoeneng vir 60 dae geskors word terwyl ŉ tugverhoor vir sy beweerde oortredings gehou word. Motsoeneng, die SAUK en die minister van kommunikasie het appelleer teen ŉ vroeëre hooggeregshofbevel wat bevind het dat Motsoeneng geskors moet word hangende sy tugverhoor. Dit volg nadat adv. Thuli Madonsela, die Openbare Beskermer, onder meer vroeër bevind het dat Motsoeneng se aanstelling onregmatig was, hy buitensporige salarisverhogings ontvang het en oor sy kwalifikasies gelieg het. “Die SAUK het sy prokureurs opdrag gegee om dringend appèl by die grondwethof aan te teken met betrekking tot die appèlhof se beslissing van gister. Die korporasie sal op ŉ gepaste tyd meer kommentaar oor die kwessie lewer,” het die uitsaaier in ŉ verklaring gesê.